## Justícia implanta la nova oficina judicial dels tribunals d’instància a Dénia i Torrent

*** Els jutjats de Primera Instància, els d’Instrucció i els de Violència sobre la Dona es convertixen en seccions del Tribunal d’Instància i en servicis comuns de suport a la funció jurisdiccional
* La Conselleria ha adaptat les relacions de llocs de treball dels servicis actuals i de les plantilles de funcionaris al nou model**

La Conselleria de Justícia i Administració Pública ha implantat l’oficina judicial dels tribunals d’Instància de Dénia i Torrent, que comença a funcionar el dia 1 d’octubre de 2025, en compliment de la Llei orgànica 1/2025 de 2 de gener, de mesures en matèria d’eficiència del servici públic de justícia.

A partir del 30 de setembre, els jutjats de Primera Instància, els jutjats d’Instrucció i els jutjats de Violència sobre la Dona, dels partits judicials de Dénia i Torrent, passen a transformar-se, respectivament, en seccions civils, seccions d’instrucció i seccions de violència sobre la dona dels tribunals d’Instància, i la seua oficina judicial inclou tres servicis comuns: de tramitació, general i d’execució.

La Conselleria ha adaptat les relacions de llocs de treball dels servicis actuals i de les plantilles de funcionaris a les noves relacions de llocs de treball de les oficines judicials, oficines de justícia dels municipis i oficines generals del registre civil dels partits judicials.

Segons la nova estructura organitzativa, els servicis comuns seran dirigits per un lletrat o lletrada de l’Administració de justícia, de qui dependran funcionalment la resta dels lletrats de l’Administració de justícia i el personal al servici de l’Administració de justícia, i es podran constituir equips o grups de treball amb la finalitat de flexibilitzar la funcionalitat dels servicis comuns.

**Implantació escalonada del nou model**

La Llei orgànica 1/2025 establix la transició des d’un sistema organitzatiu rígid d’unitats judicials i plantilles orgàniques, a un model d’estructures flexibles, basat en una organització de servicis comuns de tramitació, i de servicis comuns generals i de servicis comuns d’execució, que assistiran als jutges. I la disposició transitòria primera d’esta llei determina que la constitució dels tribunals d’instància s’implantarà de manera escalonada.

Així, el dia 1 de juliol de 2025 els jutjats de Primera Instància i Instrucció i els jutjats de Violència sobre la Dona, els partits judicials a on no hi havia un altre tipus de jutjats, es van transformar, respectivament, en seccions civils i d’instrucció úniques i seccions de violència sobre la dona.

En total van ser 24 partits judicials: Alcoi, Elda, Ibi, Novelda, Sant Vicent del Raspeig, la Vila-joiosa, en la província d’Alacant; Segorbe, Nules i Vila-real en la província de Castelló, i Alzira, Carlet, Catarroja, Llíria, Massamagrell, Mislata, Moncada, Ontinyent, Paterna, Picassent, Quart de Poblet, Requena, Sagunt, Sueca i Xàtiva en la província de València.

El dia 1 d’octubre de 2025, els jutjats de Primera Instància, els jutjats d’Instrucció i els jutjats de Violència sobre la Dona, en els partits judicials on no hi ha un altre tipus de jutjats, com Dénia i Torrent s’han transformat, respectivament, en seccions civils, seccions d’instrucció i seccions de violència sobre la dona.

El dia 31 de desembre de 2025, els restants jutjats de deu partits judicials es transformaran en les respectives seccions. En la província d’Alacant en el partit judicial d’Alacant, Benidorm, Elx, Orihuela, Torrevieja i Villena; a Castelló i Vinaròs en la província de Castelló; i a Gandia i València en la província de València. D’esta manera, a finals d’any es completarà esta estructura de jutjats d’Instància en els 36 partits judicials de la Comunitat Valenciana.

Fecha: 30/09/2025